b'\n_START_ARTICLE_\nMovita Castaneda\n_START_SECTION_\n\xc5\xbdivljenje in delo\n_START_PARAGRAPH_\nMovita ima mehi\xc5\xa1ke korenine in se je rodila v Nogalesu, Arizona. Na svet je mehi\xc5\xa1ko-albanskim star\xc5\xa1em privekala na vlaku iz Mehike v Arizono. Svojo igralsko kariero je pri\xc4\x8dela kot pevka karaok v filmu Flying Down to Rio (1933), v katerem je prvi\xc4\x8d skupaj nastopil slavni plesni dvojec Ginger Rogers in Fred Astaire. Odtlej je nadaljevala z vlogami eksoti\xc4\x8dnih \xc5\xbeensk v ameri\xc5\xa1kih in \xc5\xa1panskih filmih 30. let, njena najvidnej\xc5\xa1a vloga pa je bila vloga Tahitijke Tehani v filmu Upor na ladji Bounty. Poleg nje sta v filmu zaigrala \xc5\xa1e Clark Gable in Franchot Tone. Zatem je sodelovala tudi pri projektih Rose of the Rio Grande (1938), Wolf Call (1939) in The Girl from Rio (1939). V prvih dveh filmih se je na platnu pojavila ob Johnu Carrollu, v zadnjem pa ob Warrenu Hullu. Svoje je prispevala tudi k britanskemu trilerju Tower of Terror (1941), v katerem sta zaigrala Wilfrid Lawson in Michael Rennie. Po ve\xc4\x8dletnem igralskem premoru je na platna stopila kot kuharica Henryja Fonde v filmu Fort Apache (1948), zatem je skupaj s Timom Holtom sodelovala pri dveh vesternih: The Mysterious Desperado (1949) in Saddle Legion (1951)._NEWLINE_V zgodnjih 40. letih se je Movita poro\xc4\x8dila z irskim boksarjem, pevcem in igralcem Jackom Doylom. Doyle je bil znan po rednih izginotjih, vselej povezanih z alkoholom, in je tudi ve\xc4\x8d pomembnih dvobojev v svoji karieri izgubil v pijanem stanju. Njun zakon ni trajal dolgo._NEWLINE_Potem ko se je Movita pojavila \xc5\xa1e v nekaj vesternih in sprejela nekaj televizijskih vlog, se je ob koncu 50. let spoznala z Marlonom Brandom, ki je se ravno tedaj raz\xc5\xa1el z Anno Kashfi. Med njima je vzniknila zveza in rodila sta se jima dva otroka, Miko in Rebecca. Brando je leta 1962 nastopil v predelavi legendarnega upora, v filmu Upor na ladji Bounty je odigral Fletcherja Christiana. Zanimivo je, da je pri filmu spoznal Tarito Teriipia, ki je nastopila v vlogi tahitijske \xc5\xbeene Maimiti. Eno od glavnih dveh \xc5\xbeenskih tahitijskih vlog je 27 let poprej odigrala prav Movita. Brando se je nato zapletel v zvezo s Teriipio, ki mu je enako kot Movita povila dva otroka._NEWLINE_Movitina kariera je v 60. in 70. letih povsem upadla. Leta 1977 je \xc5\xa1e sprejela manj\xc5\xa1o televizijsko vlogo v Panic in Echo Park, od oktobra 1987 do maja 1989 pa je bila zaposlena s svojo zadnjo pomembnej\xc5\xa1o vlogo, vlogo Ane v 17 epizodah serije Knots Landing.'